அவதாரிகையிலே உள்ள விஷயங்களை விரிவாக எடுத்துச் சொல்லி  விளக்கினார். அதுவரையில் யாரும் அவ்விஷயங்களைத் தெளிவாகச்  சொன்னதில்லை. தண்டியலங்காரம் கேட்டோம். காவ்யாதர்சமென்ற வடமொழி  நூலின் மொழி பெயர்ப்பாகிய அதனைப் பாடம் சொல்லும்போது வடமொழி  நூலிலுள்ள சுலோகங்களை எடுத்துச் சொல்லி விளக்குவார். விசாகப்  பெருமாளையர் எழுதிய அணியிலக்கணத்தைப் பாடங் கேட்டோம். அது  வடமொழியிலுள்ள குவலயானந்தத்தைத் தழுவியது. அதன் அமைப்பையும்  உதாரணச் செய்யுட்களையும் தேசிகர் பாராட்டுவார்.